CELEX: 32021R0527
Language: ro
Date: 2020-12-15 00:00:00
Title: Regulamentul delegat (UE) 2021/527 al Comisiei din 15 decembrie 2020 de modificare a Regulamentului delegat (UE) 2017/565 în ceea ce privește pragurile pentru raportarea săptămânală a pozițiilor (Text cu relevanță pentru SEE)

26.3.2021   
               
               
                  RO
               
               
                  Jurnalul Oficial al Uniunii Europene
               
               
                  L 106/30
               
            
         REGULAMENTUL DELEGAT (UE) 2021/527 AL COMISIEI
         din 15 decembrie 2020
         de modificare a Regulamentului delegat (UE) 2017/565 în ceea ce privește pragurile pentru raportarea săptămânală a pozițiilor
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (1), în special articolul 58 alineatul (6),
         întrucât:
         
                     (1)
                  
                  
                     Regulamentul delegat (UE) 2017/565 al Comisiei (2) stabilește, la articolul 83, pragurile minime menționate la articolul 58 alineatul (1) al doilea paragraf din Directiva 2014/65/UE, peste care locurile de tranzacționare sunt obligate să facă publice rapoartele săptămânale menționate la articolul 58 alineatul (1) litera (a) din directiva respectivă.
                  
               
                     (2)
                  
                  
                     Pragul minim privind dimensiunea pozițiilor deschise ar trebui modificat pentru a oferi transparență părților interesate în legătură cu o gamă mai largă de instrumente financiare derivate pe mărfuri. Publicarea rapoartelor săptămânale privind pozițiile nu ar trebui să mai depindă de dimensiunea pozițiilor deschise în comparație cu dimensiunea furnizării de elemente livrabile, ci ar trebui, în schimb, să se bazeze pe criterii mai simple, și anume dimensiunea pozițiilor deschise pentru instrumentul financiar derivat pe mărfuri respectiv.
                  
               
                     (3)
                  
                  
                     În ceea ce privește pragul pentru pozițiile deschise, rapoartele săptămânale privind pozițiile ar trebui publicate în cazul în care totalul pozițiilor deschise combinate pe contractele din luna în curs și din celelalte luni este mai mare sau egal cu 10 000 de loturi, astfel încât să se asigure că există un interes suficient pentru un instrument financiar derivat pe mărfuri pentru a justifica publicarea rapoartelor săptămânale privind pozițiile.
                  
               
                     (4)
                  
                  
                     Pentru a reduce riscul încălcării confidențialității față de deținătorii de poziții, pentru contractele în cazul cărora o categorie de persoane include mai puțin de cinci deținători de poziții active, raportul privind pozițiile publicat săptămânal nu ar trebui să includă nicio informație referitoare la categoria respectivă de persoane.
                  
               
                     (5)
                  
                  
                     Prin urmare, Regulamentul delegat (UE) 2017/565 ar trebui să fie modificat în consecință,
                  
               ADOPTĂ PREZENTUL REGULAMENT:
         
            Articolul 1
            Articolul 83 din Regulamentul delegat (UE) 2017/565 se modifică după cum urmează:
            
                        1.
                     
                     
                        Alineatul (1) se modifică după cum urmează:
                        
                                    (a)
                                 
                                 
                                    în primul paragraf, litera (b) se înlocuiește cu următorul text:
                                    
                                                „(b)
                                             
                                             
                                                cuantumul absolut al volumului brut al contractelor de achiziție sau al contractelor de vânzare din totalul pozițiilor deschise, exprimat în numărul de loturi ale instrumentului financiar derivat pe mărfuri relevant, este mai mare sau egal cu 10 000 de loturi.”;
                                             
                                          
                              
                                    (b)
                                 
                                 
                                    al doilea paragraf se înlocuiește cu următorul text:
                                    „Pentru certificatele de emisii și instrumentele financiare derivate pe acestea, litera (b) nu se aplică.”
                                 
                              
                  
                        2.
                     
                     
                        Alineatul (3) se înlocuiește cu următorul text:
                        
                           „(3)   În cazul contractelor în care există mai puțin de cinci deținători de poziții într-o anumită categorie de persoane, pozițiile lungi și scurte agregate, modificările aduse acestora de la raportul precedent, procentul aferent totalului pozițiilor deschise reprezentate în categoria respectivă și numărul deținătorilor de poziții din categoria respectivă nu se publică.”
                        
                     
                  
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 173, 12.6.2014, p. 349.
         
            (2)  Regulamentul delegat (UE) 2017/565 al Comisiei din 25 aprilie 2016 de completare a Directivei 2014/65/UE a Parlamentului European și a Consiliului în ceea ce privește cerințele organizatorice și condițiile de funcționare aplicabile firmelor de investiții și termenii definiți în sensul directivei menționate (JO L 87, 31.3.2017, p. 1).